Vist l'escrit de convocatòria de vaga presentat pel Comitè d'Empresa de Ferrocarril Metropolità de Barcelona, SA (amb registre d'entrada de 7 d'abril de 2017), que s'iniciarà el dilluns dia 24 d'abril de 2017 i continuarà tots els dilluns no festius amb les aturades següents: per a tot el personal, des de les 7.00 fins a les 9.00 hores i des de les 16.00 fins a les 18.00 hores; per al personal del torn 3, des de la 1.00 fins a les 3.00 hores; per als agents d'atenció al client, torn 8, des de les 20.30 fins a les 22.30 hores i per als TOLA T3-T8, des de la 20.30 fins a les 22.30 hores;
Vist que el servei de transport de viatgers que efectua l'empresa Ferrocarril Metropolità de Barcelona, SA, a Barcelona i a la seva la zona d'influència, cal considerar-lo un servei essencial per a la comunitat, ja que la seva interrupció afectaria el dret a la lliure circulació que recull l'article 19 de la Constitució espanyola;
Vist que l'autoritat governativa ha d'establir les mesures necessàries per mantenir-ne el servei essencial, tenint en compte que aquesta restricció ha de ser justificada i proporcional a l'exercici legítim del dret de vaga que reconeix l'article 28.2 de la Constitució;
Vist que el transport públic suburbà és un element indispensable en l'entorn ciutadà que permet que es desplacin un gran nombre de viatgers diaris, que garanteix el dret a la mobilitat i facilita l'accés als llocs de treball, als de residència, als centres hospitalaris, als comerços i als centres d'activitat econòmica, social i cultural, raó per la qual constitueix un mitjà necessari per al desenvolupament d'altres drets, tot i l'existència d'altres mitjans de transport públic;
Vist que el moviment de viatgers i els desplaçaments s'han anat diversificant en els últims anys i les hores d'entrada i sortida de la feina, ja sigui als centres de treball de la indústria ja sigui a les oficines i els comerços, i als centres d'ensenyament i als centres socials i sanitaris, no es produeixen únicament en les anomenades hores punta, sinó que hi ha una distribució al llarg del dia que es tendeix a homogeneïtzar, motivada, entre altres factors, per les jornades intensives, les flexibilitats horàries i la conciliació de la vida laboral i familiar; i vist que aquest fet afecta d'una manera especialment greu les persones sense vehicle particular, les persones grans, les persones amb discapacitat i les persones que resideixen en zones més aïllades, que són les que substancialment depenen del mitjà col·lectiu de transport, cal garantir el servei de transport de viatgers al llarg de tota la jornada i no només a les hores punta.
Atès que en ordres anteriors s'han fixat serveis mínims per al servei de transport suburbà tenint en compte la diferent intensitat d'ús que els usuaris fan al llarg del dia: d'una banda, les anomenades hores punta, des de les 6.30 fins a les 9.30 hores, i des de les 16.00 fins a les 20.00 hores, i durant les quals, atesa la més alta incidència, queda justificat garantir el funcionament del servei amb un percentatge superior equivalent al 40%; i, de l'altra, les anomenades hores vall, que coincideixen amb la resta de la jornada del transport de viatgers, i durant les quals es garanteix el servei amb un percentatge inferior equivalent al 20%;
Vistes les consideracions anteriors i que la vaga, encara que és indefinida, només afecta un únic dia laboral per setmana, el dilluns, es considera adient fixar uns serveis mínims consistents en el 40% del servei durant les franges horàries de vaga des de les 7.00 fins a les 9.00 hores i des de les 16.00 fins a 18.00 hores, que coincideixen amb les hores punta, i en el 20% del servei per a la resta de franges horàries de vaga coincidents amb les hores vall.
En qualsevol cas, es manté el servei indispensable per poder donar la infraestructura imprescindible per al funcionament dels serveis mínims assenyalats i s'ha de complir el servei necessari per cobrir les sortides i les entrades des de les terminals en els inicis i finals de trajecte.
Vist que, en l'acte de mediació de 19 d'abril de 2017, les parts en conflicte han formulat les seves propostes de serveis mínims, tal com consta a l'expedient;
Atès el que disposen l'article 28.2 de la Constitució espanyola; l'article 170.1 i) de l'Estatut d'autonomia de Catalunya; l'article 10.2 del Reial decret llei 17/1977, de 4 de març; el Decret 120/1995, de 24 de març, de la Generalitat de Catalunya; i les sentències del Tribunal Constitucional 11/1981, de 8 d'abril; 26/1981, de 17 de juliol; 33/1981, de 5 de novembre; 51/1986, de 24 d'abril; 27/1989, de 3 de febrer; 43/1990, de 15 de març, i 122/1990 i 123/1990, de 2 de juliol,
La situació de vaga anunciada pel Comitè d'Empresa de Ferrocarril Metropolità de Barcelona, SA, que s'iniciarà el dilluns dia 24 d'abril de 2017, i continuarà tots els dilluns no festius amb les aturades següents: per a tot el personal, des de les 7.00 fins a les 9.00 hores, i des de les 16.00 fins a les 18.00 hores; per al personal del torn 3, des de la 1.00 fins a les 3.00 hores; per als agents d'atenció al client, torn 8, des de les 20.30 fins a les 22.30 hores i per als TOLA T3-T8, des de les 20.30 fins a les 22.30 hores, s'entén condicionada al manteniment dels serveis mínims següents:
Períodes de vaga coincidents amb hores punta: 40% del servei.
Períodes de vaga coincidents amb hores vall: 20% del servei.
S'ha de mantenir el servei indispensable per poder donar la infraestructura imprescindible per al funcionament dels serveis mínims establerts i poder reiniciar el servei.
S'ha de complir el servei necessari per cobrir les sortides i les entrades des de les terminals en els inicis i finals de trajecte.
L'empresa, un cop escoltat el Comitè de Vaga, ha de determinar el personal estrictament necessari per al funcionament dels serveis mínims que estableix l'article anterior, exclòs el Comitè de Vaga.
L'empresa s'ha d'assegurar que les persones designades per fer els serveis mínims rebin una comunicació formal i efectiva de la designació.
Les parts han de donar prou publicitat a la vaga perquè aquesta sigui coneguda per la ciutadania.